text: Frivillige vil lokke folk til at gå tur i Ballum
  16 oktober 2011 kl. 14.00
  Et 15 kilometer net af stier og markveje blev i denne weekend indviet i Ballum. Bag det står en række frivillige, der på den måde håber at kunne trække ikke mindst turister til det enestående naturområde ved Vadehavet.
  De frivillige håber med det nye stisystem både at give en naturmæssig oplevelse og at bidrage til en større forståelse for produktionen i landbruget.
  - Jeg håber, at dette vil give både lokale og turister en mulighed for at opleve vores natur-område på en anderledes måde for eksempel fra vores mange udsigtsposter undervejs.
  - Og så har vi ført ruterne tæt forbi marker og opdyrkede arealer, så folk kan komme helt tæt på egnens landbrug, fortæller Helen Christensen fra Ballum stiudvalg.
  
  Fantastisk sammenhold
  Men for de frivillige i Ballum stiudvalg handler det nye stisystem ikke kun om naturen:
  - Det er meget vigtigt, at vi står sammen i sådan et lille landsbysamfund, og alle lokale har arbejdet på det her i flere år.
  - Hele arbejdet har vist, at vi har et fantastisk sammenhold her i Ballum. Der har været en enorm opbakning til projektet, glæder Helen Christensen sig.
  For eksempel har alle lodsjere frivilligt afgivet jord til de nye stier.
  Projektet har kostet 468.000 kroner, hvoraf de 308.000 kroner er støtte fra Nordea-fonden.
  